Hrvatsko nacionalno vijeće

Ur. br.

Subotica, 21.12.2016.

Ministarstvo za državnu upravu i lokalnu samoupravu

Birčaninova 6

11000 Beograd

Predmet: javna rasprava o Nacrtu zakona o izmenama i dopunama Zakona o zaštiti prava i sloboda nacionalnih manjina

Poštovani,

Dostavljamo predloge za gornju raspravu kako sledi:

**Čl. 1**

**U st. 2.** predlažemo da se u drugom stavu posle reči „I službenoj upotrebi jezika i pisma“, ostavi zadnji deo ranije formulacije te se doda „te radi delotvornog učešća manjina u vlasti i upravljanju javnim poslovima“.

Obrazloženje

Predmet zakona, kako se naziva čl. 1, nisu samo četiri oblasti manjinske samouprave već i „Mere za obezbeđivanje ravnopravnosti“ iz čl. 4, što se ne odnosi na četiri oblasti samouprave već na delotvorno učešće manjina u vlasti i upravljanju javnim poslovima, a što proizlazi i iz čl. 15 Okvirne konvencije.

**Čl. 4**

U **st. 1** umesto nove formulacije „sa ostalim građanima“ treba da ostane stara formulacija „pripadnicima većinske nacije“ ili ustavna formulacija (čl. 76 st. 3 Ustava) „i građana koji pripadaju većini“.

Obrazloženje

Ustav definiše Republiku Srbiju kao državu srpskog naroda i svih građana, a pravno-logički se afirmativne mere odnose na zaštitu nacionalnih manjina koje su u neravnopravnom položaju na većinskim narodom (logička suprotnost pojmu nacionalne manjine jeste većinska nacija, a ne ostali građani)

Brisati **st. 4** i dodati novi čl. **4A:**

**„Pravo na zastupljenost u predstavničkim telima“**

Predlažemo formulacije:

1. „Nacionalne manjinu imaju pravo na zastupljenost u predstavničkim telima u skladu sa afirmativnim merama, a naročito brojčano manje manjine.“

ili:

1. „Nacionalne manjine imaju pravo na određen broj mandata predstavničkim telima na republičkom, pokrajinskom i lokalnom nivou polazeći od principa neposredne reprezentacije, u skladu sa posebnim zakonom.

Odredbe propisane u ovom cilju neće se smatrati merom diskriminacije prema pripadnicima većinske nacije“

ili:

1. U postojećoj formulaciji iz čl. 4. st. 4 iz koje bi praktično nastao novi čl. 4A posle reči „u političkom životu“ dodati i „izbornom procesu, podsticati delotvorno učešće naročito brojčano manjih, nacionalnih manjina u predstavničkim telima na svim nivoima vlasati“

Obrazloženje

 Pravo na zastupljenost u parlamentu je jedno od prava koje je postalo standard u regiji i spada u novija prava manjina (***Boris Krivokapić, Zaštita manjina*,** knjiga 3, str. 298), koji izričito kaže da je ***prilikom donošenja ovog zakona 2002. godine „propuštena prilika da se uvedu neka druga nova rešenja,*** *koja su poznata u zakonodavstvima nekih drugih država. Tu pre svega mislima na* ***pravo etničkih manjina na zastupljenost u parlamentu bar preko jednog poslanika ili preko određenih boja zajedničkih poslanika nezavisno od rezultata postignutih na izborima****.*

Ovo je izuzetno važan član jer se odnosi na političku participaciju manjina. Mnogi međunarodni dokumenti govore o potrebi bolje zastupljenosti *brojčano manjih manjina* u Republici Srbiji u predstavničkim telima na svim nivoima vlasti: preporuka br. 180 iz Trećeg mišljenja Savetodavnog komiteta Okvirne konvencije za zaštitu NM za Srbiju; Preporuke za neodložno postupanje iz Rezolucije Komiteta ministara o primeni okvirne konvencije za zaštitu nacionalnih manjina u Srbiji iz 2015; Mišljenja Ekspertskih misija o stanju manjinskih prava iz 2011. i 2015, Rezolucije Evropskog parlamenta o napretku Srbije koje se donose od 2016. godine.

U pogledu 3. alternativne formulacije ponovo naglašavamo da *Treće mišljenje Savetodavnog komiteta izričito spominje brojčano manje nacionalne manjine*, jer se postojeća zakonska rešenja praktično odnose samo na 2 najveće manjine, eventualno još jednu teritorijalno najhomogeniju.

Pri tome čl. 100 Ustava propisuje da se u Narodnoj skupštini obezbeđuje ravnopravnost i zastupljenost predstavnika nacionalnih manjina, u skladu sa zakonom, te je očigledno da postojeće zakonske odredbe to ne omogućuju jer se odnose tek na 2-3 manjine, a kao krovni manjinski zakon, ovaj zakon bi to pravo morao regulisati tako da se odnosi i na druge, brojčano manje manjine.

U pogledu 2. alternativne formulacije, neposredna zastupljenost manjina nije nepoznata ni u našem zakonodavstvu: pravo manjina na zastupljenost u parlamentu bar preko jednog poslanika ili preko određenog broja zajedničkih poslanika postojalo je i u Povelji o pravima i slobodama Državne zajednice Srbije i Crne Gore, a garantovana mesta za hrvatsku manjinu Srbija je preuzela čl. 9. bilateralnog sporazuma o zaštiti manjina sa Hrvatskom.

**Čl. 5**

U **st. 3** prije reči „u službene evidencije i zbirke ličnih podataka“ treba dodati „javne isprave“.

Brisati **st. 4.**

Obrazloženje

Dodavanje reči javne isprave proizilazi iz Aktivnosti 1.1. Akcionog plana za ostvarivanje prava nacionalnih manjina – izmeniti odredbe ovog zakona „radi uređenja prava na upis podataka o nacionalnoj pripadnosti pripadnika nacionalnih manjina u javne isprave, službene evidencije i zbirke ličnih podataka“

St. 4 ograničava i obesmišljava pravo iz st. 2, a niti je predviđen citiranom aktivnošću 1.1. iz AP za NM te ga je potrebno brisati

**Čl. 16**

**St. 4:** brisati reči „i potvrđenih praznika nacionalne manjine“

**St. 7** menjati tako da glasi:

„Na zgradama nacionalnih saveta nacionalnih manjina te ustanova čiji su oni osnivači, mogu se tokom čitave godine isticati simboli nacionalne manjine uz isticanje simbola Republike Srbije.“

Obrazloženje

U pogledu st. 4 još je u vreme socijalizma postojala obaveza isticanja simbola nacionalnih manjina u zakonu navedenim slučajevima te predlažemo njeno proširenje na celu godinu, a ne samo za vreme praznika nacionalne manjine.

U st. 5, postojeća i predložena upotreba simbola vrlo usko se tumači (pored ograničavanja na praznike nacionalne manjine iz st. 4) i na ulaz u službene prostorije nacionalnog saveta. I radi simboličkoga jačanja uloge nacionalnih saveta, značajno je da znamenja nacionalnih manjina, uz državne simbole, budu stalno javno istaknuti na zgradama nacionalnih saveta i ustanova čiji su oni osnivači, a ne samo „na ulazu u službene prostorije nacionalnog saveta na prigodan način“